ET Euroopa Liidu Teataja C 191/34

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2017/C 191/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„PERA DELL’EMILIA ROMAGNA“

ELi nr: PGI-IT-02192-28.9.2016

KPN ( ) KGT ( X )

1. Taotlejate rühm ja õigustatud huvi

Centro Servizi Ortofrutticoli

Aadress: Via Bologna, 534 44040 Ferrara ITALIA Tel +39 0532904511 Faks +39 0532904520 E-post: info@csoservizi.com

Ühendusel Centro Servizi Ortofrutticoli on seadusekohane õigus esitada muutmistaotlus vastavalt põllumajandus-, toiduaine- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Spetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu [Pakendamine; kontrolliasutuse kontaktandmed]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

Kehtiva tootespetsifikaadi artikli 2

lõiku:

„Nimetus „Pera dell’Emiglia Romagna“ hõlmab eranditult järgmistest sortidest pirne: Abate Fetel, Cascade, Conference, Decana del Comizio, Kaiser, Max Red Bartlett, Passa Crassana, Williams“.

on muudetud järgmiselt:

„Nimetus „Pera dell’Emiglia Romagna“ hõlmab eranditult järgmistest sortidest pirne: ’Abate Fetel’, ’Cascade’, ’Conference’, ’Decana del Comizio’, ’Kaiser’, ’Max Red Bartlett’, ’Passa Crassana’, ’Williams’, ’Santa Maria’ ja ’Carmen’.“

Selleks et täiendada ja ajakohastada sordivalikut ning tuua pirni „Pera dell’Emiglia Romagna“ (KGT) kättesaadavusperiood varasemaks, on lisatud kaks järgmist varajast pirnisorti:

— Sort ’Santa Maria’: pirnisorti ’Santa Maria’ kasvatatakse Emiglia Romagnas alates 1948. aastast ning selle kultuuri kasvupind on aastate jooksul järjest laienenud. Lisaks sellele muutub sordi ’Santa Maria’ lisamisega pirni „Pera dell’Emilia Romagna“ (KGT) kättesaadavusperiood pikemaks, kuna tegemist on suvise ja vrajase sordiga.

— Sort ’Carmen’: pirnisordi ’Carmen’ näol on tegemist varajase sordiga, mis moodustab Emilia Romagna piirkonna põllumajandustoodangust järjest suurema osa. Tegemist on suhteliselt uue sordiga, mis on saadud vanade pirnisortide ’Dr Guyot’ ja ’Bella di Giugno’ ristamisel. Selle sordi lisamine tootespetsifikaati võimaldab pakkuda toodet pikema perioodi jooksul; see peaks võimaldama saada toodet varem, täiendada pakkumist suvise tootega ning asendada pirnisorte, mida enam ei kasvatata.

Selle muudatusega seoses on kokkuvõtte punkti 4.2 (ELT C 284, 8.11.2008, lk 7):

„Kaitstud geograafilise tähisega „Pera dell’Emilia Romagna“ pirni saadakse sortidest Abate Fetel, Cascade, Conference, Decana del Comizio, Kaiser, Max Red ’Bartlett, Passa Crassana, Williams.“

muudetud järgmiselt:

„Kaitstud geograafilise tähisega „Pera dell’Emilia Romagna“ pirni saadakse sortidest ’Abate Fetel’, ’Cascade’, ’Conference’, ’Decana del Comizio’, ’Kaiser’, ’Max Red Bartlett’, ’Passa Crassana’, ’Williams’, ’Santa Maria’ ja ’Carmen’“.

Kehtiva tootespetsifikaadi artikli 6 – kokkuvõtte punkti 4.2

teksti:

„Abate Fetel: viljakest: hele kollakas-roheline, varreõõnsuse ja karikaõõnsuse ümber kergelt roostepunase varjundiga; kuju: pudelkõrvitsa kujuline, võrdlemisi pikergune; suurus: läbimõõt vähemalt 55 mm; suhkrusisaldus: 13° Brix; kõvaduse ülempiir: 5; maitse: magus. Conference viljakest: kollakasroheline, karikaõõnsuse ümber roostepunase varjundiga; kuju: pirnikujuline, üldjuhul sümmeetriline; suurus: läbimõõt vähemalt 55 mm; suhkrusisaldus: üle 13° Brix; kõvaduse ülempiir: 5,5; maitse: magus. Decana del Comizio viljakest: sile, roheline, helekollase varjundiga, päikesepoolne osa roosakas, hajusalt roostepunane; kuju: koonusjas; suurus: läbimõõt vähemalt 55 mm; suhkrusisaldus: üle 13° Brix; kõvaduse ülempiir: 4,5; maitse: magus ja aromaatne. Kaiser viljakest: kare, üleni roostepunane; kuju: pudelkõrvitsa ja pirnikujuline; suurus: läbimõõt vähemalt 55 mm; suhkrusisaldus: üle 13° Brix; kõvadus: 5,7; maitse: viljaliha tihe, mahlane, sulav ja maitsekas. Williams ja Max Red Bartlett viljakest: sile, põhivärvus kollane, vähem või rohkem kaetud roosaka või erkpunase, osaliselt triibulise kattevärvusega; kuju: väikese küdoonia kujuline või pirnjas; suurus: läbimõõt vähemalt 60 mm; suhkrusisaldus: üle 12° Brix; kõvaduse ülempiir: 6,5; magus ja aromaatne. Cascade viljakest, kuju, suurus, suhkrusisaldus üle 13° Brix, kõvaduse ülempiir, maitse peavad vastama sordi omadustele. Passa Crassana viljakest, kuju, suurus, suhkrusisaldus üle 13° Brix, kõvaduse ülempiir, maitse peavad vastama sordi omadustele.“

on muudetud järgmiselt:

„’Abate Fetel’ viljakest: hele kollakasroheline, varreõõnsuse ja karikaõõnsuse ümber kergelt roostepunase varjundiga; kuju: pudelkõrvitsakujuline, võrdlemisi pikergune; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5 kg/0,5 cm2. ’Conference’ viljakest: kollakasroheline, vilja varrepoolses kolmandikus, karikaõõnsuse ümber sageli roostepunase varjundiga; kuju: pirnikujuline, üldjuhul sümmeetriline; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5,5 kg/0,5 cm2. ’Decana del Comizio’ viljakest: sile, roheline, helekollase varjundiga, päikesepoolne osa sageli roosakas, hajusalt roostepunane; kuju: koonusjas; suurus: läbimõõt vähemalt 70 mm; minimaalne suhkrusisaldus: 13° Brix; kõvaduse ülempiir: 4,5 kg/0,5 cm2. ’Kaiser’ viljakest: kare, üleni roostepunane; kuju: pudelkõrvitsa- ja pirnikujuline; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5,5 kg/0,5 cm2. ’Williams’ ja ’Max Red Bartlett’ viljakest: sile, põhivärvus kollakasroheline, millele vähemal või rohkemal määral lisanduvad roosakad või erkpunased, osaliselt triibulised kohad; kuju: väikese küdoonia kujuline või pirnjas; suurus: läbimõõt vähemalt 60 mm; minimaalne suhkrusisaldus: 12° Brix; kõvaduse ülempiir: 6,5 kg/0,5 cm2. ’Cascade’ viljakest: põhivärvus heleroheline, millele lisanduvad erkpunased kohad ja roostepunane värv 10–25 % pinna ulatuses; kuju: ebaühtlaselt teokarbikujuline, vertikaalselt ja põikisuunaliselt ebasümmeetriline; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5,5 kg/0,5 cm2. ’Passa Crassana’ viljakest: vastupidav, roheline, punase varjundiga, läätsekujuline; kuju: õunakujuline, sageli teokarbikujuline; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 6,5 kg/0,5 cm2. ’Santa Maria’ viljakest: sile, kollakasrohelise põhivärvusega; kuju: pirnjas või tömbi otsaga pirnjas; suurus: läbimõõt vähemalt 60 mm; minimaalne suhkrusisaldus: 12° Brix; kõvaduse ülempiir: 6 kg/0,5 cm2. ’Carmen’ viljakest: roheline, roosaka varjundiga; kuju: pudelkõrvitsakujuline, kergelt pikergune; suurus: läbimõõt vähemalt 60 mm; minimaalne suhkrusisaldus: 12° Brix; kõvaduse ülempiir: 6 kg/0,5 cm2.“

Selleks et tagada kõrgem kvaliteeditase, tuleks suurendada minimaalset nõutavat suurust. Sortide ’Abbe Fetel’, ’Conference’ ja ’Kaiser’ minimaalset läbimõõtu on suurendatud 55 millimeetrilt 60 millimeetrini. Sordi ’Decana del Comizio’ puhul on minimaalset läbimõõtu suurendatud 55 millimeetrilt 70 millimeetrini.

Suhkrusisaldust hõlmavaid nõudeid on ühtlustatud. Lisaks sellele on peetud kohaseks loobuda maitse kirjeldamisest, kuna tegemist on ebavajaliku nõudega, mis on täiesti subjektiivne ja mittekontrollitav ning ei ole tootespetsifikaadi jaoks seetõttu asjakohane. Kõikide tootespetsifikaadis esitatud pirnisortide kirjelduste ühtlustamiseks on täpsustatud kirjeldavaid parameetreid või on need puudumise korral lisatud. Lisatud on pirnisortide ’Santa Maria’ ja ’Carmen’ kirjeldavad parameetrid.

Selguse huvides on näidatud viljade kõvadus, esitades seose jõu (kg) ja vilja pinnale (cm2) avaldatava surve vahel.

Geograafiline piirkond

Kehtiva tootespetsifikaadi artikli 3 punkti a:

„a) Reggio Emilia provints: Casalgrande, Correggio ja Rubiera.“

on muudetud järgmiselt:

„a) Reggio Emilia provints: Casalgrande, Reggio Emilia, Correggio, Rubiera, San Martino in Rio ja Scandiano.“

Reggio Emilia provints: soovime lisada järgmised kommuunid: Reggio Emilia, San Martino in Rio ja Scandiano. Neis kommuunides, eeskätt Reggio Emilia kommuunis, on pirnikasvatus väga oluline. Lisaks sellele on tegemist kommuunidega, mis asuvad tootespetsifikaadis juba esitatud kommuunide naabruses ja piirnevad nendega, näiteks Modena provintsi kommuunid, seega on seal tootespetsifikaadis esitatud kommuunidega sarnased klimaatilised ja ajaloolised tingimused.

Kehtiva tootespetsifikaadi artikli 3 punkti c:

„c) Ferrara provints: Argenta, Berra, Bondeno, Cento, Codigoro, Comacchio, Copparo, Ferrara, Formignana, Jolanda di Savoia, Lagosanto, Masi Torello, Massa Fiscaglia, Mesola, Fiscaglia, Migliarino et Migliaro, Mirabello, Ostellato, Poggio Renatico, Portomaggiore, Ro Ferrarese, S. Agostino, Tresigallo, Vigarano Mainarda ja Voghiera.“

on muudetud järgmiselt:

„c) Ferrara provints: Argenta, Berra, Bondeno, Cento, Codigoro, Comacchio, Copparo, Ferrara, Formignana, Jolanda di Savoia, Lagosanto, Masi Torello, Mesola, Fiscaglia, Mirabello, Ostellato, Poggio Renatico, Portomaggiore, Ro Ferrarese, S. Agostino, Tresigallo, Vigarano Mainarda ja Voghiera.“

Ferrara provints: Ro kommuuni nimi on asendatud õige nimega Ro Ferrarese. Lisaks sellele moodustati 1. jaanuaril 2014 naaberkommuunide Massa Fiscaglia, Migliarino ja Migliaro ühinemise teel Fiscaglia kommuun. Samuti on meelde tuletatud, et tootespetsifikaadis esitatud kolm endist kommuuni asendati tervikuna Fiscaglia kommuuniga, nii et tootespetsifikaadis esitatud ala ei muudetud.

Kehtiva tootespetsifikaadi artikli 3 punkti d:

„d) Bologna provints: Anzona dell’Emilia, Argelato, Baricella, Bazzano, Bentivoglio, Budrio, Calderara di Reno, Castello d’Argile, Castelguelfo, Castelmaggiore, Crespellano, Crevalcore, Galliera, Granarolo dell’Emilia, Malalbergo, Medicina, Minerbio, Molinella, Mordano, Pieve di Cento, S. Agata Bolognese, S. Giorgio di Piano, S. Giovanni in Persiceto, S. Pietro in Casale ja Sala Bolognese.“

on muudetud järgmiselt:

„d) Bologna provints: Anzola dell’Emilia, Argelato, Baricella, Valsamoggia – Bazzano piirkond, Bentivoglio, Budrio, Calderara di Reno, Castel d’Argile, Castelguelfo, Castelmaggiore, Valsamoggia – Crespellano piirkond, Crevalcore, Galliera, Granarolo dell’Emilia, Malalbergo, Medicina, Minerbio, Molinella, Mordano, Pieve di Cento, S. Agata Bolognese, S. Giorgio di Piano, S. Giovanni in Persiceto, S. Pietro in Casale ja Sala Bolognese.“

Bologna provints: Anzona dell’Emilia kommuuni nimi on asendatud õige nimega Anzola dell’Emilia, seega on tegemist vea parandamisega. Sama kehtib 1. jaanuaril 2014 Bologna provintsis naaberkommuunide Bazzano, Castello di Serravalle, Crespellano, Monteveglio ja Savigno ühinemise teel moodustatud Valsamoggia kommuuni kohta. Sellega seoses on kommuunide nimede ajakohastamiseks lisatud selle kommuuni nimi Bazzano ja Crespellano kommuunide nimedele. Ka sel juhul ei muudetud tootmispiirkonda.

Kehtiva tootespetsifikaadi artikli 3 punkti e:

„e) Ravenna provints: Alfonsine, Bagnacavallo, Conselice, Cotignola, Castelbolognese, Faenza, Fusignano, Lugo, Massalombarda, Ravenne, Russi, S. Agata sul Santerno ja Solarolo.“

on muudetud järgmiselt:

„e) Ravenna provints: Alfonsine, Bagnacavallo, Bagnara di Romagna, Conselice, Cotignola, Castelbolognese, Faenza, Fusignano, Lugo, Massalombarda, Ravenna, Russi, S. Agata sul Santerno ja Solarolo.“

Ravenna provints: lisatud on Bagnara di Romagna kommuun: see kommuun asub Ravenna provintsis ja on täielikult ümbritsetud tootespetsifikaadis juba esitatud kommuunidega (Massalombarda, Lugo, Cotignola, Solarolo ja Mordano). Tegemist on kommuuniga, kus tegeletakse pirnikasvatusega ning kus on tootespetsifikaadis esitatud kommuunidega samasugused klimaatilised ja ajaloolised tingimused.

Tootmismeetod

Kehtiva tootespetsifikaadi artikli 4

lause:

„Kastmine, väetamine ja muu agronoomia ja kasvatusega seotud tegevus peab olema kooskõlas Emilia Romagna maakonna pädevate ametiasutuste sätestatud tehniliste nõuetega.“

on välja jäetud.

Välja on jäetud agronoomia- ja taimekasvatustavadega seotud osa, kuna tegemist on eeltingimustega, mida peavad järgima kõik põllumajandusettevõtjad. Eeskirjade muutumine ja teatavate nõuete kohustuslikkus toovad iseenesest kaasa vajaduse järgida teatud eritingimusi. Seega on nende nimetamine tootespetsifikaadis üleliigne.

Lauset:

„Istutustihedus peab vastama üldiselt kasutatavale tihedusele, uute istanduste puhul võib istutustihedus olla kuni 3 000 taime hektari kohta.“

on muudetud järgmiselt:

„Istutustihedus peab vastama üldiselt kasutatavale tihedusele, uute istanduste puhul võib istutustihedus olla kuni 6 000 taime hektari kohta.“

Tehnoloogiline areng ja innovatsioon on andnud meie käsutusse uued pookealused, mis võimaldavad pirnipuude kasvutihedust varasemaga võrreldes oluliselt suurendada. Taimekasvatuse meetodite hiljutine areng on võimaldanud suurendada puude arvu hektaril ning lühendada sellega istanduse mittetootlikku perioodi ja parandada toote kvaliteeti. Isegi kui viljapuude täpne arv hektaril ei ole kindlaks määratud, võib piirarvu 6 000 taime hektaril pidada mõistlikuks piiriks, mis võimaldab tagada toote kvaliteedi, arvestades seejuures traditsioonilisi taimekasvatuse meetodeid.

Lause:

„Puu hooldus peab sisaldama vähemalt ühte talvist tagasilõikust ja kahte tagasilõikust, kui puu on lehes.“

on välja jäetud.

Välja on jäetud kohustus teha kindel arv tagasilõikusi, et võimaldada kasvatajatel teha tagasilõikusi vastavalt vajadustele ning headele agronoomia- ja viljelustavadele.

Lauset:

„Maksimaalne toodang on kõikide lubatavate pirnisortide puhul 450 tsentnerit hektari kohta.“

on muudetud järgmiselt:

„Maksimaalne toodang on kõikide lubatavate pirnisortide puhul 550 tsentnerit hektari kohta.“

Lause:

„Neid piiranguid arvestades ning võttes arvesse aastaaegu ja pirnipuude looduskeskkonna eripärasid, määrab Emilia Romagna piirkond igal aastal enne 15. juulit suunaval moel kindlaks artikliga 2 ette nähtud keskmise toodangu iga sordi kohta.“

on välja jäetud.

Tegemist on sättega, milles korratakse kehtivates eeskirjades sätestatud nõudeid.

Järgmised laused:

„Külmladude niiskuse ja temperatuuri väärtused peavad jääma vahemikku 4–6 °C. Kevadiseks turustamiseks mõeldud sorte tuleb säilitada kontrollitava õhutemperatuuriga hoiuruumis.“

on välja jäetud.

Ei peetud kohaseks täpsustada nõutavat temperatuuri, kuivõrd jahutamise tehnoloogia kasutamist on juba nimetatud. Kehtivas tootespetsifikaadis esitatud viide säilitamistemperatuuridele muudab toote nõuetekohase säilitamise keerukamaks, sest tegemist on temperatuuridega, mis on kohandatud vastavuses jahutamiseelse etapiga, seega ei soodusta need temperatuurid pakendatud toote nõuetekohast säilitamist ning toote kvaliteedi ja organoleptiliste omaduste pikaajalist säilimist. Välja on jäetud ka viide kevadiseks turustamiseks mõeldud sortide kontrollitavas keskkonnas säilitamise kohta, et võimaldada tootjatel kasutada teisi säilitusmeetodeid.

Päritolutõend

Kehtiva tootespetsifikaadi artikli 5

tekst:

„Artiklis 4 osutatud sobivate tehniliste tingimuste alalhoidmise tagab Emilia Romagna piirkond. Pirni „Pera dell’Emilia Romagna“ kasvatavad pirnikasvatajad kantakse vastavasse registrisse, mille ajakohastamine ja avaldamine toimub üks kord aastas. Selle registri koopiat hoitakse kõikides geograafilisse piirkonda kuuluvates kommuunides. Põllumajandus-, toiduaine- ja metsanduspoliitika ministeerium määrab kindlaks registrisse kandmise, iga-aastaste toodangudeklaratsioonide esitamise ja nõutavate lubade väljastamise korra, et tagada tunnustatud toodete ja geograafilise tähise kaitse all oleva toodangu nõuetekohane ja asjakohane kontrollimine ning turustamine.“

on välja jäetud ja asendatud järgmise tekstiga:

„Tootmisprotsessi iga etappi kontrollitakse kõikide etappide registreerimise abil ning kõik sissetulevad ja väljaminevad tooted dokumenteeritakse. Lisaks eespool nimetatule tagavad toote jälgitavuse põllumajandustootjate kasutatavate katastriüksuste ja pakendusasutuste kandmine kontrolliasutuse hallatavatesse eriregistritesse ning toodetud koguste kontrolli deklaratsioonid. Kõik registrisse kantud füüsilised või juriidilised isikud alluvad kontrolliasutuse kontrollile vastavalt tootespetsifikaadis ja vastavas kontrollikavas toodud nõuetele.“

Päritolutõendit hõlmav artikkel on täies ulatuses asendatud ja kohandatud, kuna esialgses tootespetsifikaadis osutati meetoditele ja töövahenditele, mis ei ole kasutusel. Uues artiklis on arvesse võetud kehtivate kontrollisüsteemide raames rakendatavaid menetlusi.

Pakendamine ja märgistamine

Kehtiva tootespetsifikaadi artiklis 7

on järgmist lõiku:

„Toodet „Pera dell’Emilia Romagna“ turustatakse selleks ettenähtud pakendites, mis on ühenduse territooriumil heaks kiidetud ja vastavad kehtivatele nõuetele, näiteks võib tuua:

mitmekihilised augustatud kastid mõõdus 60 × 80, 80 × 120, 100 × 120;

papist, puust ja plastikust ühe- ja mitmekihilised kaubaalused mõõdus 30 × 40;

papist, puust ja plastikust ühe- ja mitmekihilised kaubaalused mõõdus 40 × 60;

ühekordsed lahtised kaubaalused mõõdus 20 × 30;

kinnised pakendid ühe või mitme puuvilja jaoks (restid, korvid, karbid jne).“

muudetud järgmiselt:

„Toodet „Pera dell’Emilia Romagna“ turustatakse selleks ettenähtud pakendites, mis on ühenduse territooriumil heaks kiidetud ja vastavad kehtivatele nõuetele.“

Viited eri tüüpi pakenditele on välja jäetud, kuna need on kõnealuses artiklis esitatud vaid näidetena ning arvestades asjaolu, et artiklis on juba täpsustatud, et pakendid peavad vastama kehtivatele nõuetele.

Lauset:

„Kaubaalustel ja kastides olevate KGTga toodete identifitseerimiseks tuleb kasutada iga puuvilja märgistamist erilogoga, pakendis olevatest puuviljadest peab olema märgistatud vähemalt 70 %“

on muudetud ja täiendatud järgmiselt:

„Kaubaalustel ja kastides olevate KGTga toodete identifitseerimiseks tuleb iga puuvili märgistada, pakendis olevatest puuviljadest peab olema märgistatud vähemalt 70 %. Juhul kui puuviljad ei ole märgistatud, tuleb pakendid, näiteks kaubaalused või korvid, pitseerida nii, et nende sisu ei ole võimalik välja võtta ilma pitserit purustamata. Pakendis või kaubaalustel olevate puuviljade või märgistatud puuviljade müük müügipunktides võib toimuda osade kaupa, eeldusel, et puuviljad paigutatakse spetsiaalsetesse kastidesse või mahutitesse, millele on nähtavalt paigutatud sama teave, mis on nõutav kehtivas tootespetsifikaadis märgitud pakendite puhul.“

Märgistamise puhul on nõue, et puuviljad peavad olema märgistatud, piisav, seetõttu on jäetud välja lauseosa „erilogoga“. Lisaks sellele on tarbijapoolse jälgitavuse tagamiseks lisatud ja täpsustatud kaks näidisolukorda:

1) puuviljad ei ole märgistatud: toote identifitseerimiseks tuleb märkida, et pakendid tuleb pitseerida nii, et nende sisu ei ole võimalik välja võtta ilma pitserit purustamata;

2) müük osade kaupa: toote identifitseerimiseks osade kaupa müügi puhul on lisatud nõue esitada asjakohane teave.

Lauset:

„Toote turustamine peab toimuma 10. augusti ja järgneva aasta 31. mai vahel.“

on muudetud järgmiselt:

„Toote turustamine peab toimuma 25. juuli ja järgneva aasta 31. mai vahel.“

Muudatus on otseselt seotud kahe varajase sordi, ’Santa Maria’ ja ’Carmen’, lisamisega tootespetsifikaati. Sellega seoses on asjakohane muuta turustamisperiood varasemaks, nii et see algab 25. juulil.

Järgmist lõiku:

„Pakendil peab olema esitatud ühesuuruste tähtedega nimetus „Pera dell’Emilia Romagna“, millele järgneb sorti tähistav märge ja vahetult selle all märge „Kaitstud geograafiline tähis“. Samal visuaalsel alal peab olema esitatud pakendaja nimi, ärinimi ja aadress ning toote algne brutokaal.“

on muudetud järgmiselt:

„Pakendil peab olema esitatud nimetus „Pera dell’Emilia Romagna“, millele järgneb vahetult märge „Kaitstud geograafiline tähis“ või lühend „KGT“ ja sordi nimi. Samal visuaalsel alal peab olema esitatud pakendaja nimi, ärinimi ja aadress.“

Nõuetekohaselt ja selgemini on nimetatud kaht asjaolu:

1) esitatavad märked: tegemist ei ole sisulise muudatusega, muudetud on märgete esitamise järjekorda: nimetusele „Pera dell’Emilia Romagna“ järgneb vahetult märge „Kaitstud geograafiline tähis“ või lühend „KGT“ ja sordi nimi.

2) andmed toote kaalu kohta: kehtivad nõuded märgistamise kohta hõlmavad nõuet esitada toote netokaal brutokaalu asemel. Tegemist on õigusaktidest tuleneva sättega, mille järgimine on kõigile kohustuslik, seetõttu peeti kohaseks see märge välja jätta.

Välja on jäetud järgmine lõik:

„Asjaomaste tootjate taotlusel võib märgistamisel kasutada kunstiliselt kujundatud graafilist sümbolit, mis võib hõlmata värvilahendust, kujundlikku logo või sümbolit, mis on ühemõtteliselt seostatav geograafilise tähisega ja mida kasutatakse selle tähisega seoses.“

Peeti asjakohaseks see lõik välja jätta, kuna graafiline sümbol ei ole tootespetsifikaadis esitatud.

Lause:

„Märge „toodetud Itaalias“ peab sisalduma ekspordiks ettenähtud toodete pakendil.“

on välja jäetud.

Peeti asjakohaseks see lause välja jätta, kuna tegemist on kohustusliku märkega, mille esitamine tuleneb kehtivatest õigussätetest.

Muu [kontrolliasutuse andmed]

Tootespetsifikaati täiendati kontrolliasutuse kontaktandmetega.

KOONDDOKUMENT

„PERA DELL’EMILIA ROMAGNA“

ELi nr: PGI-IT-02192-28.9.2016

KPN ( ) KGT ( X )

1. Nimetus(ed)

„Pera dell’Emilia Romagna“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud geograafilise tähisega „Pera dell’Emilia Romagna“ pirni saadakse sortidest ’Abate Fetel’, ’Cascade’, ’Conference’, ’Decana del Comizio’, ’Kaiser’, ’Max Red Bartlett’, ’Passa Crassana’, ’Williams’, ’Santa Maria’ ja ’Carmen’.

KGTga toode „Pera dell’Emilia Romagna“ peab olema turustamisel järgmiste omadustega.

’Abate Fetel’:

viljakest: hele kollakasroheline, varreõõnsuse ja karikaõõnsuse ümber kergelt roostepunase varjundiga; kuju: pudelkõrvitsakujuline, võrdlemisi pikergune; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5 kg/0,5 cm2.

’Conference’

viljakest: kollakasroheline, vilja varrepoolses kolmandikus, karikaõõnsuse ümber sageli roostepunase varjundiga; kuju: pirnikujuline, üldjuhul sümmeetriline; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5,5 kg/0,5 cm2.

’Decana del Comizio’

viljakest: sile, roheline, helekollase varjundiga, päikesepoolne osa roosakas, hajusalt roostepunane; kuju: koonusjas; suurus: läbimõõt vähemalt 70 mm; minimaalne suhkrusisaldus: 13° Brix; kõvaduse ülempiir: 4,5 kg/0,5 cm2.

’Kaiser’

viljakest: kare, üleni roostepunane; kuju: pudelkõrvitsa- ja pirnikujuline;

suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5,5 kg/0,5 cm2.

’Williams’ ja ’Max Red Bartlett’

viljakest: sile, põhivärvus kollakasroheline, millele vähemal või rohkemal määral lisanduvad roosakad või erkpunased, osaliselt triibulised kohad; kuju: väikese küdoonia kujuline või pirnjas; suurus: läbimõõt vähemalt 60 mm; minimaalne suhkrusisaldus: 12° Brix; kõvaduse ülempiir: 6,5 kg/0,5 cm2.

’Cascade’

viljakest: põhivärvus heleroheline, millele lisanduvad erkpunased kohad ja roostepunane värv 10–25 % pinna ulatuses; kuju: ebaühtlaselt teokarbikujuline, vertikaalselt ja põikisuunaliselt ebasümmeetriline; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 5,5 kg/0,5 cm2.“

’Passa Crassana’

viljakest: vastupidav, roheline, punase varjundiga, läätsekujuline; kuju: õunakujuline, sageli teokarbikujuline; suurus: läbimõõt vähemalt 60 mm; minimaalne suhkrusisaldus: 13° Brix; kõvaduse ülempiir: 6,5 kg/0,5 cm2.

’Santa Maria’

viljakest: sile, kollakasrohelise põhivärvusega; kuju: pirnjas või tömbi otsaga pirnjas; suurus: läbimõõt vähemalt 60 mm; minimaalne suhkrusisaldus: 12° Brix; kõvaduse ülempiir: 6 kg/0,5 cm2.

’Carmen’

viljakest: roheline, roosaka varjundiga; kuju: pudelkõrvitsakujuline, kergelt pikergune; suurus: läbimõõt vähemalt 60 mm; minimaalne suhkrusisaldus: 12° Brix; kõvaduse ülempiir: 6 kg/0,5 cm2.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik toote kasvatamise ja koristamisega seotud etapid peavad toimuma punktis 4 piiritletud territooriumil.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaubaalustel ja kastides olevate KGTga toodete identifitseerimiseks tuleb iga puuvili märgistada, pakendis olevatest puuviljadest peab olema märgistatud vähemalt 70 %.

Juhul kui puuviljad ei ole märgistatud, tuleb pakendid, nagu kaubaalused või korvid, pitseerida nii, et nende sisu ei ole võimalik välja võtta ilma pitserit purustamata.

Pakendis või kaubaalustel olevate puuviljade või märgistatud puuviljade müük müügipunktides võib toimuda osade kaupa, eeldusel, et puuviljad paigutatakse spetsiaalsetesse kastidesse või mahutitesse, millele on nähtavalt paigutatud sama teave, mis on nõutav kehtivas tootespetsifikaadis märgitud pakendite puhul.

3.6. Sellise toote märgistamise erieeskirjad, millele registreeritud nimetus viitab

Ilma et see kahjustaks asjakohastes õigusaktides sätestatud nõudeid, peavad pakendil olema esitatud järgmised märked:

„Pera dell’Emilia Romagna“ – „Indicazione Geografica Protetta“, samuti äratuntavalt pakendaja nimi, ärinimi ja aadress, toote turustuskategooria ja suurus.

4. Geograafilise piirkonna täpne määratlus

a) Reggio Emilia provints: Casalgrande, Reggio Emilia, Correggio, Rubiera, San Martino in Rio ja Scandiano.

b) Modena provints: Bastiglia, Bomporto, Campogalliano, Camposanto, Carpi, Castelfranco Emilia, Castelnuovo Rangone, Cavezzo, Concordia sulla Secchia, Finale Emilia, Formigine, Medolla, Mirandola, Modena, Nonantola, Novi di Modena, Ravarino, S. Cesario sul Panaro, S. Felice sul Panaro, S. Possidonio, S. Prospero, Savignano sul Panaro, Soliera, Spilamberto ja Vignola.

c) Ferrara provints: Argenta, Berra, Bondeno, Cento, Codigoro, Comacchio, Copparo, Ferrara, Formignana, Jolanda di Savoia, Lagosanto, Masi Torello, Mesola, Fiscaglia, Mirabello, Ostellato, Poggio Renatico, Portomaggiore, Ro Ferrarese, S. Agostino, Tresigallo, Vigarano Mainarda ja Voghiera.

d) Bologna provints: Anzola dell’Emilia, Argelato, Baricella, Valsamoggia – Bazzano piirkond, Bentivoglio, Budrio, Calderara di Reno, Castel d’Argile, Castelguelfo, Castelmaggiore, Valsamoggia – Crespellano piirkond, Crevalcore, Galliera, Granarolo dell’Emilia, Malalbergo, Medicina, Minerbio, Molinella, Mordano, Pieve di Cento, S. Agata Bolognese, S. Giorgio di Piano, S. Giovanni in Persiceto, S. Pietro in Casale ja Sala Bolognese.

e) Ravenna provints: Alfonsine, Bagnacavallo, Bagnara di Romagna, Conselice, Cotignola, Castelbolognese, Faenza, Fusignano, Lugo, Massalombarda, Ravenna, Russi, Sant’Agata sul Santerno ja Solarolo.

5. Seos geograafilise piirkonnaga

Pirni „Pera dell’Emilia Romagna“ KGT kasvatamiseks on vaja vastavaid pinnase ja kliimatingimusi ning tootmispiirkonnas töötavate tööliste pädevust. Need tegurid võimaldavad kasvatada pirne, mille kvaliteediomadused ning füüsikalis-keemilised ja organoleptilised näitajad on iseloomulikud ja äratuntavad ning mida turustatakse kui Emilia Romagna maakonnale tüüpilist toodet nii riigi kui ka Euroopa tasandil. Võttes arvesse, et noored viljad on väga külmaõrnad, kasvatatakse neid üksnes määratletud piirkonnas, kuna aasta keskmine temperatuur on siin kõrgem kui maakonnas tervikuna ja sademeid on keskmisest vähem. Varem Po jõe suudmealasse kuulunud piirkonnad on orgaaniliste ainete rikkad. Määratletud piirkonnas on tähtsal kohal pirnide kasvatamine: sealt tuleb ligikaudu pool Itaalia vastava sektori toodangust.

Viide tootespetsifikaadi avaldamisele

(viitemääruse artikli 6 lõike 1 teine lõik)

Meie talitused on algatanud riikliku vastuväitemenetluse, avaldades kaitstud geograafilise tähise „Pera dell’Emilia Romagna“ tunnustamise ettepaneku 11. augusti 2016. aasta Itaalia Vabariigi Teatajas nr 187.

Spetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335“

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates „Prodotti DOP e IGP“ („KPNi või KGT tooted“; ekraanil ülal paremal), seejärel „Prodotti DOP, IGP e STG“ („KPNi, KGT või GTE tooted“; ekraanil vasakus ääres) ja lõpuks „Disciplinari di produzione all’esame dell’UE“ („ELile hindamiseks esitatud spetsifikaadid“).

(1) ELT L 343, 14.12.2012, lk 1.